pythainlp/thaigov-v2-corpus-22032023 huggingface dataset:
วันพุธที่ 28 เมษายน 2564
กรมการขนส่งทางบก ออกมาตรการป้องกันเชื้อไวรัส COVID-19 ให้สำนักงานขนส่งทั่วประเทศ ตรวจสอบเข้มข้น สถานีขนส่งผู้โดยสารและจุด Checking point
...
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า ตามที่นายกรัฐมนตรีได้ออกข้อกำหนดตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 (ฉบับที่ 20) ให้กระทรวงคมนาคมหรือหน่วยงานที่รับผิดชอบตรวจสอบและกำกับดูแลการให้บริการขนส่งผู้โดยสารที่เป็นการขนส่งสาธารณะทุกประเภท โดยต้องมีการจัดระบบและระเบียบต่าง ๆ เป็นไปตามมาตรการป้องกันโรคและแนวปฏิบัติตามพื้นที่สถานการณ์ที่ศูนย์ปฏิบัติการ ศูนย์บริหารสถานการณ์ COVID-19 (ศปก.ศบค.) กำหนด ซึ่งปัจจุบันได้มีการปรับระดับพื้นที่สถานการณ์ในจังหวัดที่มีการแพร่ระบาดเป็นพื้นที่ควบคุมสูงสุดและพื้นที่ควบคุมในหลายจังหวัด ดังนั้นเพื่อให้สามารถยับยั้งการแพร่ระบาดของเชื้อไวรัส COVID-19 ได้อย่างมีประสิทธิภาพ กรมการขนส่งทางบก (ขบ.) ได้ให้สำนักงานขนส่งทุกแห่งทั้งในส่วนกลางและส่วนภูมิภาคเข้มงวดตรวจสอบรถโดยสารสาธารณะและการให้บริการสถานีขนส่งผู้โดยสาร ณ สถานีขนส่งผู้โดยสารทุกแห่ง และจุดตรวจเข้มข้นรถโดยสารสาธารณะ Checking Point ทั่วประเทศ โดยต้องปฏิบัติตามมาตรการป้องกันและควบคุมการแพร่ระบาดของโรคติดเชื้อไวรัส COVID-19 อย่างเคร่งครัด จนกว่าสถานการณ์กลับสู่ภาวะปกติ และขอความร่วมมือผู้ประกอบการขนส่งพิจารณาปรับลดจำนวนเที่ยวการเดินรถระหว่างจังหวัดในเขตพื้นที่ควบคุมสูงสุดเท่าที่สามารถจะทำได้ โดยให้สอดคล้องตามความจำเป็นและให้เหมาะสมกับสถานการณ์ในแต่ละพื้นที่ ในส่วนของการเดินรถโดยสารสาธารณะในเขตเมืองขอให้ปรับลดการให้บริการในช่วงเวลา 23.00 - 04.00 น. ของวันรุ่งขึ้น เพื่อยับยั้งการแพร่ระบาดของเชื้อไวรัส COVID-19
อธิบดีกรมการขนส่งทางบก กล่าวเพิ่มเติมว่า สำหรับการเดินทางด้วยรถโดยสารสาธารณะทุกประเภทยังสามารถให้บริการได้ แต่ต้องปฏิบัติตามมาตรการสาธารณสุข D-M-H-T-T-A อย่างเคร่งครัด คือ เว้นระยะห่างระหว่างกันและหลีกเลี่ยงการสัมผัสกับผู้อื่น (D-Distancing) สวมหน้ากากผ้าหรือหน้ากากอนามัยตลอดเวลา ทั้งพนักงานขับรถ ผู้ให้บริการ และผู้โดยสาร (M-Mask wearing) จัดให้มีจุดบริการเจลแอลกอฮอล์ล้างมืออย่างทั่วถึงเพียงพอ และล้างมือบ่อยๆ (H-Hand washing) ตรวจอุณหภูมิร่างกาย (T-Temperature) ตรวจหาเชื้อ (T-Testing) ใช้แอปพลิเคชันไทยชนะและหมอชนะ (A-Application) หรือกรอกข้อมูลการเดินทางตามแบบฟอร์มที่ ขบ. กำหนด
ทั้งก่อนและหลังการเดินทางทุกคน โดย ขบ. ได้กำชับให้ทุกฝ่ายที่เกี่ยวข้องเข้มงวดการตรวจคัดกรอง หากพบผู้ที่มีอุณหภูมิร่างกายสูงเกินกว่า 37.5 องศาเซลเซียส ผู้ประกอบการขนส่งสามารถปฏิเสธการให้บริการและให้แจ้งหน่วยงานที่เกี่ยวข้องเพื่อดำเนินการตามมาตรการสาธารณสุขทันที นอกจากนี้ให้เพิ่มความถี่ในการทำความสะอาดพื้นผิวสัมผัสภายในรถ ภายในสถานีขนส่งผู้โดยสาร ขณะเดินทางรถโดยสารปรับอากาศต้องมีการระบายอากาศภายในรถเป็นระยะ และงดการให้บริการอาหารบนรถในระหว่างการเดินทาง รวมทั้งห้ามผู้โดยสารรับประทานอาหารบนรถโดยสารสาธารณะเว้นแต่กรณีมีเหตุจำเป็นเท่านั้น เพื่อลดโอกาสเสี่ยงการแพร่หรือรับเชื้อจากการถอดหน้ากากอนามัยหรือหน้ากากผ้าขณะอยู่บนรถโดยสารสาธารณะ อย่างไรก็ตาม หากไม่มีเหตุจำเป็นขอความร่วมมือให้ประชาชนงดหรือชะลอการเดินทาง โดยเฉพาะหลีกเลี่ยงการเดินทาง เข้าไปในเขตพื้นที่ควบคุมสูงสุด จำนวน 18 จังหวัด ได้แก่ กรุงเทพฯ ขอนแก่น ชลบุรี เชียงใหม่ ตาก นครปฐม นครราชสีมา นนทบุรี ปทุมธานี ประจวบคีรีขันธ์ ภูเก็ต ระยอง สงขลา สมุทรปราการ สมุทรสาคร สระแก้ว สุพรรณบุรี และอุดรธานี ซึ่งมีการแพร่ระบาดของโรคอาจเสี่ยงหรือมีโอกาสติดโรค
วันพุธที่ 28 เมษายน 2564
กรมเจ้าท่า เตรียมความพร้อมเร่งแก้ไขปัญหามลพิษทางทะเลเนื่องจากน้ำมัน
นายสมชาย สุมนัสขจรกุล รองอธิบดีกรมเจ้าท่า กระทรวงคมนาคม เป็นประธานประชุมเชิงปฏิบัติการ เรื่อง การเรียกร้องค่าเสียหายเนื่องจากมลพิษน้ำมันจากเรือ และประชุมประจำปีผู้ประสานงานของอนุภูมิภาคอ่าวไทย
เรื่อง การแก้ไขปัญหามลพิษทางทะเลเนื่องจากน้ำมัน ครั้งที่ 14 โดยมีข้าราชการและเจ้าหน้าที่ที่เกี่ยวข้อง ร่วมประชุมทางไกลผ่านระบบออนไลน์ ระหว่างวันที่ 20 - 23 เมษายน 2564
นายสมชาย สุมนัสขจรกุล กล่าวว่า ตามที่ประเทศไทยได้ลงนามในข้อตกลงความร่วมมือในการแก้ไขปัญหามลพิษทางทะเลในอนุภูมิภาคอ่าวไทยร่วมกับประเทศกัมพูชาและเวียดนาม ภายใต้การสนับสนุนของ GFE/IMO Regional Program on Building Partnerships in Environment Management for the Seas of East Asia (PEMSEA) ในการให้ความร่วมมือระหว่างกันกรณีเกิดเหตุน้ำมันรั่วไหลขนาดใหญ่ในพื้นที่อ่าวไทย ซึ่งได้มีพิธีลงนามในแถลงการณ์ร่วมระหว่างประเทศกัมพูชา ไทย และเวียดนาม ด้านการป้องกันและขจัดมลพิษทางทะเลเนื่องจากน้ำมัน เมื่อวันที่ 12 มกราคม 2549 ณ กรุงฮานอย ประเทศเวียดนาม โดยสมาชิกแต่ละประเทศจะสลับกันเป็นเจ้าภาพการจัดประชุมอย่างน้อย 1 ครั้ง โดยประเทศไทยเป็นเจ้าภาพการจัดประชุม ครั้งที่ 14 ประจำปี พ.ศ. 2564 แต่เนื่องจากสถานการณ์การแพร่ระบาดของโรคติดเชื้อไวรัส COVID-19 จึงจัดการประชุมร่วมกับผู้แทนหลักของประเทศสมาชิก ไทย เวียดนาม กัมพูชา ผ่านระบบออนไลน์ เพื่อลดการเดินทางและหลีกเลี่ยงการรวมกลุ่ม สำหรับการประชุมในครั้งนี้ มีวาระที่สำคัญ ได้แก่ ระบบชดเชยความเสียหายจากมลพิษน้ำมัน การเรียกร้องค่าทำความสะอาดการขจัดมลพิษและมาตรการป้องกัน การเรียกร้องความเสียหายต่อทรัพย์สินและความสูญเสียทางเศรษฐกิจ โดยประเทศสมาชิกที่เข้าร่วมและผู้แทนประเทศไทยจได้รายงานสถานการณ์การดำเนินงานของประเทศสมาชิกในรอบปีที่ผ่านมา รวมทั้งพิจารณาร่างคู่มือการใช้สารเคมีขจัดคราบน้ำมันในอนุภูมิภาคอ่าวไทย และแผนการดำเนินงานในอนาคตร่วมกัน สรุปผลการประชุมได้ดังนี้
1. ทั้งสามประเทศมีกรอบกฎหมายสำหรับการเตรียมการป้องกันและขจัดมลพิษน้ำมันในประเทศตนเองได้เหมาะสม ตามระดับความเสี่ยงและสถิติการเกิดเหตุน้ำมันรั่วไหล
2. ทั้งสามประเทศให้คำมั่นว่าจะปรับปรุงและพัฒนาแผนการปฏิบัติงานขจัดคราบน้ำมันของประเทศตนเอง เพื่อให้มั่นใจยิ่งขึ้นว่าจะสามารถปกป้องรักษาสภาพแวดล้อมของอ่าวไทยให้มีความยั่งยืนต่อไป
3. ทั้งสามประเทศให้คำมั่นว่าจะร่วมกันจัดทำแผนปฏิบัติการขจัดมลพิษน้ำมัน (แผนปฏิบัติการร่วม) สำหรับกรณีเกิดเหตุการณ์น้ำมันหกรั่วไหลข้ามพรมแดนในพื้นที่อ่าวไทย
4. องค์กรความร่วมมือภายใต้ IMO และพันธมิตร ได้แก่ PEMSEA, ITOPF, IOPC และ IG P&I Club ให้การรับรองว่าจะสนับสนุนกลุ่มประเทศในอนุภูมิภาคอ่าวไทย ประกอบด้วย ไทย กัมพูชา และเวียดนามต่อไป ทั้งด้านบุคลากร การฝึกอบรมให้ความรู้ และเครื่องมือป้องกันและขจัดมลพิษน้ำมัน
5. การประชุมฯ ครั้งที่ 15 จะจัดขึ้น ณ เกาะฟูก๊วก (Phu Quoc) ประเทศเวียดนาม ในปี พ.ศ. 2565 โดย จท. พร้อมให้การสนับสนุน ประสานความร่วมมือ และระดมทรัพยากรที่มีอยู่มาใช้บูรณาการร่วมกันในการขจัดมลพิษทางน้ำมัน ให้เกิดการทำงานที่รวดเร็วและมีประสิทธิภาพสูงสุด เพื่อลดผลกระทบที่จะมีต่อสภาพแวดล้อมและทรัพยากรธรรมชาติทางทะเลของประเทศไทยและประเทศเพื่อนบ้านต่อไป
วันพุธที่ 28 เมษายน 2564
"ระบบเกียรติศักดิ์ เคร่งครัดมาตรการ จะช่วยให้เราผ่านวิกฤตโควิด - 19 ไปด้วยกัน"
#โควิด19
#DMHTT
#สำนักงานปลัดกระทรวงกลาโหม
วันพุธที่ 28 เมษายน 2564
บริษัท ขนส่ง จำกัด ร่วมกับ องค์การบริการส่วนจังหวัดภูเก็ต ฉีดพ่นน้ำยาฆ่าเชื้อ COVID-19 ในสถานีขนส่งผู้โดยสาร
ในวันที่ 26 เม.ย. 2564 นายกองค์การบริหารส่วนจังหวัดภูเก็ต ได้ส่งเจ้าหน้าที่เข้าฉีดพ่นน้ำยาฆ่าเชื้อโรคติดเชื้อไวรัสโคโรนา 2019 (COVID-19) ภายในสถานีขนส่งผู้โดยสารจังหวัดภูเก็ต แห่งที่ 2
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด กระทรวงคมนาคม เปิดเผยว่า ได้รับแจ้งจากนายสถานีเดินรถจังหวัดภูเก็ตว่า ในวันที่ 26 เม.ย. 2564 นายกองค์การบริหารส่วนจังหวัดภูเก็ต ได้ส่งเจ้าหน้าที่เข้าฉีดพ่นน้ำยาฆ่าเชื้อโรคติดเชื้อไวรัสโคโรนา 2019 (COVID-19) ภายในสถานีขนส่งผู้โดยสารจังหวัดภูเก็ต แห่งที่ 2 เพื่อป้องกันและยับยั้งการแพร่ระบาดเชื้อไวรัส COVID-19 ซึ่งนับตั้งแต่เกิดการแพร่ระบาด บริษัท ขนส่ง จำกัด (บขส.) ได้เพิ่มมาตรการป้องกันและควบคุมการแพร่ระบาดของเชื้อไวรัส COVID-19 รวมทั้งร่วมมือกับหน่วยงานภาครัฐและเอกชน ฉีดพ่นน้ำยาฆ่าเชื้อ และทำความสะอาดสถานีขนส่งผู้โดยสารทั้งในส่วนกลางและส่วนภูมิภาคอย่างต่อเนื่อง เพื่อความปลอดภัย และสร้างความมั่นใจเต็ม 100% ให้กับผู้ใช้บริการ
สำหรับเส้นทางกรุงเทพฯ - ภูเก็ต ปัจจุบัน บขส. เปิดให้บริการวันละ 2 เที่ยววิ่ง โดยรถออกจากสถานีขนส่งผู้โดยสารกรุงเทพ (ถนนบรมราชชนนี) เที่ยวไป เวลา 16.30 น. เที่ยวกลับ (ภูเก็ต) เวลา 16.30 น. ส่วนเส้นทางหมอชิต 2 - ภูเก็ต เปิดให้บริการ วันละ 2 เที่ยววิ่ง โดยรถออกจากสถานีขนส่งผู้โดยสารกรุงเทพ (จตุจักร) เที่ยวไป เวลา 18.20 น. เที่ยวกลับ (ภูเก็ต) เวลา 18.04 น.
บขส. มีความห่วงใยผู้ใช้บริการที่มีความจำเป็นต้องเดินทางด้วยรถโดยสารสาธารณะในช่วงเวลานี้ และขอความร่วมมือผู้โดยสารให้ปฏิบัติตามมาตรการสาธารณสุข (D-M-H-T-T-A) อย่างเคร่งครัด อาทิ เว้นระยะระหว่างกัน หลีกเลี่ยงการสัมผัสกับผู้อื่น สวมหน้ากากผ้าหรือหน้ากากอนามัยตลอดเวลา ล้างมือบ่อย ๆ ลงทะเบียนผ่านแอปพลิเคชันไทยชนะ กรณีไม่สามารถใช้แอปพลิเคชันได้ สามารถกรอกข้อมูลตามแบบฟอร์มที่กรมการขนส่งทางบกกำหนด และหากเคยไปในพื้นที่เสี่ยง หรือสัมผัสใกล้ชิดกับบุคคลในกลุ่มเสี่ยง ขอให้ใช้มาตรการกักตนเอง (Self - Quarantine) อย่างเคร่งครัด เพื่อลดการแพร่ระบาดของเชื้อไวรัส COVID-19 ในวงกว้าง รวมทั้งขอให้ประชาชนติดตามข้อมูลข่าวสาร และประกาศเข้าพื้นที่ของแต่ละจังหวัดก่อนเดินทาง
สอบถามข้อมูลการเดินทางเพิ่มเติม ได้ที่ Call center 1490 เรียก บขส. ตลอด 24 ชั่วโมง
วันพุธที่ 28 เมษายน 2564
ดีอีเอส แจงอัพเดทแอปหมอชนะเวอร์ชั่นใหม่หลังระบบล่ม
ดีอีเอส แจงอัพเดทแอปหมอชนะเวอร์ชั่นใหม่หลังระบบล่ม
เมื่อวันที่28เมษายน2564นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)เป็นประธานการประชุมหารือเรื่องแอปพลิเคชันหมอชนะหลังจากประสบปัญหาเกิดข้อขัดข้องของระบบบริการในแอปโดยล่าสุดกระทรวงฯและทีมผู้พัฒนาได้ตรวจสอบและดำเนินการแก้ไขอย่างเร่งด่วนโดยมีการUpdate Versionหมอชนะ(เป็นversion 2.0.5)และทำการอนุมัติจากระบบiOSในApp StoreและAndroidในPlay Storeล่าสุดระบบAndroid Playstoreอนุมัติเรียบร้อยแล้วผู้ใช้สามารถทำการอัพเดทและติดตั้งหมอชนะระบบAndroid update versionและก็เข้าใช้งานแอปพลิเคชันหมอชนะได้ตามปกติส่วนระบบiOS App Storeยังอยู่ระหว่างการรออนุมัติเมื่อระบบสามารถใช้งานได้ทางกระทรวงดิจิทัลฯจะดำเนินการแจ้งความคืบหน้าโดยด่วนโดยมีนางสาวอัจฉรินทร์พัฒนพันธ์ชัยปลัดกระทรวงดิจิทัลเพื่อเศรษฐกิจและสังคมร่วมประชุมณห้องประชุมMDES 1
************
วันพฤหัสบดีที่ 29 เมษายน 2564
กยศ. ยกเลิกการกำหนดให้มีผู้ค้ำประกันในการทำสัญญากู้ยืมเงินใหม่ตั้งแต่ปีการศึกษา 2564 เป็นต้นไป พร้อมเพิ่มมาตรการช่วยเหลือลูกหนี้สู้ภัยโควิด ลูกหนี้ดีลดดอกเบี้ยเหลือ 0.01%
กยศ.ยกเลิกการกำหนดให้มีผู้ค้ำประกันการชำระเงินคืนกองทุนในการทำสัญญากู้ยืมเงินใหม่ตั้งแต่ปีการศึกษา 2564 เป็นต้นไป ลดอัตราดอกเบี้ยให้ผู้กู้ยืมเงินที่ไม่เคยผิดนัดชำระเหลือ 0.01% ตั้งแต่วันที่ 1 พ.ค.2564 – 31 ธ.ค.2564
กองทุนเงินให้กู้ยืมเพื่อการศึกษา (กยศ.) ยกเลิกการกำหนดให้มีผู้ค้ำประกันการชำระเงินคืนกองทุน ในการทำสัญญากู้ยืมเงินใหม่ตั้งแต่ปีการศึกษา 2564 เป็นต้นไป ลดอัตราดอกเบี้ยให้ผู้กู้ยืมเงินที่ไม่เคยผิดนัดชำระเหลือ 0.01% ตั้งแต่วันที่ 1 พฤษภาคม 2564 – 31 ธันวาคม 2564 พร้อมเพิ่มและขยายระยะเวลามาตรการสู้ภัยโควิด ถึงวันที่ 31 ธันวาคม 2564 รวมถึงชะลอการฟ้องร้องดำเนินคดีผู้กู้ยืมเงินที่ผิดนัดชำระหนี้ประจำปี 2563 และปี 2564 และงดการขายทอดตลาดจนถึงสิ้นปี 2564 เพื่อสนับสนุนนโยบายรัฐบาลในการช่วยเหลือประชาชน
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า “คณะกรรมการกองทุนฯ ได้มีมติเห็นชอบให้ยกเลิกการกำหนดให้มีผู้ค้ำประกันการชำระเงินคืนกองทุน สำหรับผู้กู้ยืมเงินที่ได้รับอนุมัติให้กู้ยืมเงินและทำสัญญากู้ยืมเงินใหม่ตั้งแต่ปีการศึกษา 2564 เป็นต้นไป และเห็นชอบมาตรการเพื่อช่วยเหลือแบ่งเบาภาระของผู้กู้ยืมเงินที่ได้รับผลกระทบจากสถานการณ์การระบาดของโรคติดเชื้อไวรัสโคโรนา 2019 (COVID-19) ดังนี้
1. ลดอัตราดอกเบี้ยเหลือ 0.01% ต่อปี เป็นการเฉพาะกิจ สำหรับผู้กู้ยืมเงินที่อยู่ระหว่างการชำระเงินคืนกองทุนและมิได้เป็นผู้ผิดนัดชำระหนี้หรือเคยเป็นผู้ผิดนัดชำระหนี้ (ปกติกองทุนคิดดอกเบี้ยร้อยละ 1 ต่อปีของเงินต้นคงเหลือ) โดยให้มีผลตั้งแต่วันที่ 1 พฤษภาคม 2564 – 31 ธันวาคม 2564
2. ขยายระยะเวลามาตรการช่วยเหลือผู้กู้ยืมสู้ภัยโควิด จากเดิมสิ้นสุดวันที่ 30 มิถุนายน 2564 เป็นสิ้นสุดวันที่ 31 ธันวาคม 2564 ประกอบด้วย
- ลดเบี้ยปรับ 100% กรณีชำระหนี้ปิดบัญชี สำหรับผู้กู้ยืมเงินทุกรายที่ยังไม่ถูกดำเนินคดี สามารถชำระได้ที่ธนาคารกรุงไทยและธนาคารอิสลามแห่งประเทศไทยทุกสาขา ส่วนผู้กู้ยืมเงินที่ถูกดำเนินคดีต้องลงทะเบียนขอรับสิทธิและนัดหมายวันที่ประสงค์จะชำระหนี้ปิดบัญชีได้ที่ www.studentloan.or.th โดยผู้กู้ยืมเงินต้องชำระค่าทนายความและค่าฤชาธรรมเนียมศาลให้เสร็จสิ้นก่อนปิดบัญชี
- ลดเบี้ยปรับ 80% สำหรับผู้กู้ยืมเงินที่ยังไม่ถูกดำเนินคดีที่ชำระหนี้ค้างทั้งหมดให้มีสถานะปกติ
- ลดเงินต้น 5% สำหรับผู้กู้ยืมเงินที่อยู่ระหว่างการชำระเงินคืนกองทุนและมิได้เป็นผู้ผิดนัดชำระหนี้หรือเคยเป็นผู้ผิดนัดชำระหนี้ โดยชำระหนี้ปิดบัญชีในคราวเดียว
- ลดอัตราการคิดเบี้ยปรับเหลือ 0.5% ต่อปี สำหรับผู้กู้ยืมเงินที่ยังไม่ถูกดำเนินคดีและไม่สามารถชำระหนี้ได้ตามกำหนด
3. ชะลอการฟ้องร้องดำเนินคดี สำหรับผู้กู้ยืมเงินที่ผิดนัดชำระหนี้ประจำปี 2563 และปี 2564 ยกเว้นคดีที่จะขาดอายุความในปี 2564
4. งดการขายทอดตลาด ทรัพย์สินของผู้กู้ยืมเงิน และ/หรือผู้ค้ำประกัน ที่กองทุนได้ขอให้กรมบังคับคดียึดทรัพย์ไว้จนถึงสิ้นปี 2564 โดยกองทุนจะต้องได้รับความยินยอมเป็นหนังสือจากผู้กู้ยืมเงิน และ/หรือผู้ค้ำประกันที่ถูกยึดทรัพย์ รวมทั้งผู้มีส่วนได้เสีย เช่น ผู้ถือกรรมสิทธิ์ร่วม ผู้รับจำนองที่ยึดไว้ (ถ้ามี)
ทั้งนี้ กองทุนขอเป็นกำลังใจให้ทุกท่านร่วมกันสู้เพื่อให้ผ่านสถานการณ์โควิดไปด้วยกัน โดยสามารถดูรายละเอียดมาตรการดังกล่าวเพิ่มเติมได้ที่ www.studentloan.or.th หรือ สอบถามเพิ่มเติมได้ที่ไลน์บัญชีทางการ กยศ. หรือโทร. 0 2016 4888” ผู้จัดการกองทุนฯ กล่าวในที่สุด
วันพุธที่ 28 เมษายน 2564
ธ.ก.ส. เตือนระวังผู้แอบอ้างผ่าน LINE หลอกให้โอนเงินค่าธรรมเนียม
ธ.ก.ส. เตือน! เกษตรกรลูกค้าและประชาชนทั่วไป ระวังการแอบอ้างโดยใช้ LINE Account ลวงให้ชำระค่าธรรมเนียมหรือภาษีจากการขึ้นเช็ค ย้ำ! ธ.ก.ส.ไม่มีนโยบายให้มีการชำระเงินใดๆ ผ่าน LINE Account หากพบเห็นการแอบอ้างต่างๆ สามารถแจ้งได้ที่ Call Center 02 555 0555
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ด้วยขณะนี้มีกลุ่มผู้ไม่หวังดีใช้ช่องทาง LINE Account ชื่อ “A-Mobil” แอบอ้างว่าเป็นบัญชีของธนาคาร โดยเรียกเก็บค่าธรรมเนียมหรือภาษีจากการขึ้นเช็ค ซึ่งพบผู้เสียหายจากกรณีดังกล่าวหลายราย นั้น
ธ.ก.ส. ขอเรียนว่า ธ.ก.ส. ไม่มีนโยบายในการติดต่อผ่าน LINE Account เพื่อเรียกเก็บค่าธรรมเนียมหรือภาษีจากลูกค้า ซึ่งในกรณีนี้หากลูกค้ามีการขึ้นเช็คต่างพื้นที่ อาจต้องมีการชำระค่าธรรมเนียมเช็ค ณ เคาน์เตอร์สาขา หรือมีการชำระค่าธรรมเนียมในขั้นตอนการออกเช็คต้นทาง จึงขอให้เกษตรกรลูกค้าและประชาชนทั่วไปอย่าหลงเชื่อหรือโอนเงินไปให้บุคคลดังกล่าว
ทั้งนี้ ธ.ก.ส. มี LINE Official ที่ใช้ชื่อว่า “BAAC Family” มีวัตถุประสงค์เพื่อเป็นช่องทางในการสื่อสารข้อมูลด้านผลิตภัณฑ์ การให้บริการหรือข้อมูลข่าวสารสำคัญไปยังลูกค้า รวมถึงการแจ้งความประสงค์เบื้องต้นในการขอใช้บริการสินเชื่อบางประเภทกับ ธ.ก.ส. เท่านั้น ซึ่งสามารถสังเกตได้จากชื่อ “BAAC Family” โดยมีโลโก้ ธ.ก.ส. และสัญลักษณ์รูปโล่สีเขียวที่บริเวณหน้าชื่อ และมียอดผู้ติดตามปัจจุบันกว่า 8 ล้านคน
อย่างไรก็ตาม ในปัจจุบันมีการหลอกลวงจากมิจฉาชีพในหลากหลายรูปแบบผ่านช่องทางสื่อสังคมออนไลน์ ธ.ก.ส. จึงขอให้ท่านใช้ความระมัดระวังมากยิ่งขึ้นในการทำธุรกรรมออนไลน์ โดยสามารถติดต่อสอบถามรายละเอียดเพิ่มเติมได้ที่ Call Center 02 555 0555 ได้ตลอด 24 ชั่วโมง นอกจากนี้ ลูกค้าสามารถติดตามข่าวสารของธนาคารหรือสอบถามข้อมูลเพิ่มเติมได้ผ่านช่องทาง เว็บไซต์ www.baac.or.th Facebook Page “ธกส BAAC Thailand” และ “ธกส บริการด้วยใจ” ทั้งนี้ ธนาคารจะดําเนินการเอาผิดตามขั้นตอนทางกฎหมายกับผู้ที่หลอกลวงในลักษณะดังกล่าวต่อไป
วันพุธที่ 28 เมษายน 2564
รองนายกรัฐมนตรีและรัฐมนตรีว่าการกระทรวงการต่างประเทศ ในฐานะผู้แทนพิเศษของนายกรัฐมนตรี
เสนอแนวทางสนับสนุนอาเซียนแก้ไขปัญหาในเมียนมา ในการประชุมผู้นำอาเซียน ณ กรุงจาการ์ตา
รองนายกรัฐมนตรีและรัฐมนตรีว่าการกระทรวงการต่างประเทศเสนอให้อาเซียนพิจารณาจัดตั้งกลุ่ม “Friends of the Chair” ประสานงานสนับสนุนการแก้ไขปัญหาในเมียนมา โดยยึดแนวทาง D4D ได้แก่ การยุติความรุนแรง การจัดส่งความช่วยเหลือด้านมนุษยธรรม การปล่อยตัวผู้ถูกคุมขัง และการหารือเพื่อให้บรรลุเป้าหมายเรื่องการพัฒนาอย่างยั่งยืนในเมียนมา ในการเข้าร่วมการประชุมผู้นำอาเซียน ในฐานะผู้แทนพิเศษของนายกรัฐมนตรี ณ สำนักเลขาธิการอาเซียน กรุงจาการ์ตา
เมื่อวันที่ ๒๔ เมษายน ๒๕๖๔ นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ ในฐานะผู้แทนพิเศษของนายกรัฐมนตรี ได้เข้าร่วมการประชุมผู้นำอาเซียน (ASEAN Leaders’ Meeting) ณ สำนักเลขาธิการอาเซียน กรุงจาการ์ตา โดยมีสมเด็จพระราชาธิบดีแห่งบรูไนฯ ในฐานะประธานอาเซียนปี ๒๕๖๔ เป็นประธานการประชุม การประชุมครั้งนี้ถือเป็นการประชุมการประชุมครั้งแรกที่ผู้นำอาเซียนได้มีโอกาสพบปะกันด้วยตนเองในรอบกว่า ๑ ปีตั้งแต่มีการแพร่ระบาดของโควิด-๑๙
ที่ประชุมได้หารือเกี่ยวกับความคืบหน้าของประชาคมอาเซียนและสนับสนุนการทำหน้าที่ประธานอาเซียนของบรูไนฯ ภายใต้หัวข้อหลัก “เราห่วงใย เราเตรียมพร้อม เรารุ่งเรือง” (We care, We prepare, We prosper) ตลอดจนหารือเกี่ยวกับการเสริมสร้างความร่วมมือของอาเซียนในการรับมือกับโควิด-๑๙ โดยบรูไนฯ และเมียนมาได้ประกาศสมทบกองทุนอาเซียนเพื่อรับมือโควิด-๑๙ ซึ่งเป็นข้อริเริ่มของไทย ประเทศละ ๑๐๐,๐๐๐ ดอลลาร์สหรัฐ ในการนี้ ไทยได้เสนอแนะให้อาเซียนใช้โมเดลเศรษฐกิจ BCG เป็นยุทธศาสตร์ทางเลือกเพื่อการฟื้นตัวทางเศรษฐกิจของภูมิภาคในยุคหลังโควิด-๑๙
ที่ประชุมยังได้หารือและแลกเปลี่ยนข้อคิดเห็นอย่างตรงไปตรงมาเกี่ยวกับสถานการณ์ในภูมิภาคและระหว่างประเทศ โดยเฉพาะสถานการณ์ในเมียนมา ซึ่งแสดงให้เห็นถึงความพยายามร่วมกันของอาเซียนเพื่อมุ่งแสวงหาแนวทางแก้ไขปัญหาในเมียนมาและรักษาสันติภาพและเสถียรภาพในภูมิภาค โดยย้ำความสำคัญของการมีบทบาทที่สร้างสรรค์ของอาเซียนเพื่อร่วมกันคลี่คลายสถานการณ์และช่วยสนับสนุนเมียนมาให้กลับคืนสู่สถานการณ์ปกติ โดยไทยได้เสนอให้อาเซียนพิจารณาจัดตั้งกลุ่ม “Friends of the Chair” เพื่อช่วยประสานงานการสนับสนุนการแก้ไขปัญหาในเมียนมา โดยยึดแนวทาง D4D ได้แก่ การยุติความรุนแรง (de-escalate violence) การจัดส่งความช่วยเหลือด้านมนุษยธรรม (delivery of humanitarian assistance) การปล่อยตัวผู้ถูกคุมขัง (discharge of detainees) และการหารือ (dialogue) เพื่อให้บรรลุเป้าหมายเรื่องการพัฒนา (development) อย่างยั่งยืนในเมียนมา
ภายหลังการประชุม บรูไนฯ ในฐานะประธานอาเซียนได้ออกแถลงการณ์ของประธาน โดยระบุประเด็นที่อาเซียนเห็นชอบร่วมกันเพื่อแก้ไขสถานการณ์ในเมียนมา ๕ ประการ ได้แก่ (๑) การยุติความรุนแรงและการเรียกร้องให้ทุกฝ่ายใช้ความยับยั้งชั่งใจ (๒) การหารืออย่างสร้างสรรค์ระหว่างทุกฝ่ายที่เกี่ยวข้องเพื่อประโยชน์ของประชาชนชาวเมียนมา (๓) ผู้แทนพิเศษ (Special Envoy) ของประธานอาเซียนจะช่วยอำนวยความสะดวกกระบวนการหารือ โดยการสนับสนุนของเลขาธิการอาเซียน (๔) อาเซียนจะให้ความช่วยเหลือด้านมนุษยธรรมผ่าน AHA Centre (๕) ผู้แทนพิเศษและคณะจะเดินทางไปเมียนมาเพื่อพบกับฝ่ายต่าง ๆ ที่เกี่ยวข้อง
ที่มา :https://www.mfa.go.th/th/content/dpmfmthaiaseanleadersmeeting24apr2021-2
วันพุธที่ 28 เมษายน 2564
กรมเจ้าท่า ชี้แจงการแก้ไขปัญหาโครงการก่อสร้างเขื่อนป้องกันการกัดเซาะชายฝั่ง บริเวณตำบลท่าบอน อำเภอระโนด จังหวัดสงขลา
กรมเจ้าท่า (จท.) กระทรวงคมนาคม ชี้แจงกรณีสื่อมวลชนนำเสนอข่าว “เขื่อนชายฝั่งสงขลา 130 กว่าล้านบาท พังเสียหายแล้ว”
ระบุว่า มหาวิทยาลัยเกษตรศาสตร์ ในฐานะที่ปรึกษาออกแบบเขื่อนป้องกันการกัดเซาะชายฝั่งบริเวณตำบลท่าบอน อำเภอระโนด จังหวัดสงขลา ได้นำเสนอรูปแบบแนวทางการแก้ไขปัญหากัดเซาะชายฝั่งในพื้นที่ดังกล่าวให้กับ จท. 3 รูปแบบ เพื่อให้มีความสอดคล้องกับสภาพพื้นที่ การใช้ประโยชน์ชายหาด และความต้องการของชุมชน โดยผ่านกระบวนการรับฟังความคิดเห็นแล้ว ดังนี้
1. จุดที่ 1 บริเวณที่เกิดการกัดเซาะรุนแรง ไม่มีบ้านเรือนประชาชนใกล้ชายฝั่งมาก ได้ออกแบบเป็นเขื่อนหินทิ้ง revetments ความยาว 360 เมตร
2. จุดที่ 2 พื้นที่บริเวณหน้าวัดอู่ตะเภา มีความเหมาะสมเป็นแหล่งท่องเที่ยว และประชาชนต้องการเดินผ่านเขื่อนเพื่อขึ้น - ลงชายหาดได้ ผู้ออกแบบจึงเลือกใช้เขื่อนหินที่มีวัสดุขนาดเล็กลง โดยใช้น้ำยาเชื่อมประสานทำให้ไม่มีช่องว่างระหว่างหิน ประชาชนสามารถเดินขึ้น - ลงชายหาดได้อย่างสะดวก ปลอดภัย มีความยาว 195 เมตร ซึ่งรูปแบบเขื่อนที่เลือกใช้มีราคาไม่แพงไปกว่าเขื่อนที่มีวัตถุประสงค์ในลักษณะดังกล่าวที่ใช้ทั่วไป
3. จุดที่ 3 พื้นที่บริเวณชุมชนและหมู่บ้านประมงที่มีการใช้เรือเข้า - ออก ได้ออกแบบเป็นเขื่อนตอกเสาเข็มสันเตี้ย เว้นช่องเรือเข้า - ออก ตามความเหมาะสม โดยเขื่อนมีความยาว 5,345 เมตร
ทั้งนี้ จท. ได้แต่งตั้งผู้ควบคุมงานการก่อสร้างโครงการเขื่อนป้องกันการกัดเซาะชายฝั่ง บริเวณตำบลท่าบอน อำเภอระโนด จังหวัดสงขลา เพื่อควบคุมการดำเนินงานของผู้รับจ้างให้เป็นไปตามหลักวิชาการ ถูกต้องตามรูปแบบการก่อสร้างและรายการประกอบแบบในสัญญาจ้างทุกประการ ซึ่งจากการตรวจสอบพบว่า ความเสียหายอยู่ในพื้นที่จุดที่ 2 บริเวณหน้าวัดอู่ตะเภา เบื้องต้นสันนิษฐานว่า ในช่วงฤดูมรสุมตะวันออกเฉียงเหนือ ระหว่างเดือนพฤศจิกายน 2563 - กุมภาพันธ์ 2564 ได้เกิดพายุคลื่นลมแรง ความกดอากาศแปรปรวน ส่งผลให้ระดับน้ำทะเลยกตัวขึ้นสูงกว่าปกติ รวมทั้งเกิดปรากฏการณ์น้ำทะเลไหลเข้าท่วมวัดอู่ตะเภาซึ่งอยู่ด้านหลังกำแพงหิน ระดับน้ำยกตัวสูงกว่าปกติ ส่งผลให้เกิดคลื่นขนาดใหญ่เคลื่อนตัวเข้ากระแทกกับกำแพงหิน และสร้างความปั่นป่วนต่อพื้นท้องทะเลบริเวณฐานของกำแพง เกิดการกัดเซาะบริเวณฐานเขื่อน (Scouring) ทำให้ฐานของกำแพงหินเกิดการเคลื่อนตัวตามกันไปจนเกิดความเสียหาย ซึ่งขณะนี้ผู้รับจ้างอยู่ระหว่างการก่อสร้างตามรูปแบบที่ที่ปรึกษาให้คำแนะนำ โดยเพิ่มขนาดของหินใหญ่ในตัวโครงสร้าง เพื่อให้สามารถป้องกันการกัดเซาะได้อย่างเหมาะสมและมีประสิทธิภาพเพิ่มมากขึ้นตามวัตถุประสงค์ของการใช้งานต่อไป ซึ่งคาดว่าจะแล้วเสร็จในเดือนมิถุนายน 2564
วันพุธที่ 28 เมษายน 2564
ท่าอากาศยานสุวรรณภูมิ ปรับเคาน์เตอร์เช็คอินภายในอาคารผู้โดยสารเป็นพื้นที่ฉีดวัคซีนป้องกันโรคโควิด-19
นายกิตติพงศ์ กิตติขจร รองผู้อำนวยการท่าอากาศยานสุวรรณภูมิ (ทสภ.) (สายปฏิบัติการ 1) บริษัท ท่าอากาศยานไทย (ทอท.) กระทรวงคมนาคม พร้อมด้วย นพ.ณรงค์ อภิกุลวณิช ผู้ตรวจราชการเขตสุขภาพที่ 6 ผู้ตรวจราชการกระทรวงสาธารณสุข
ติดตามความคืบหน้าการดำเนินการฉีดวัคซีนป้องกันโรคติดเชื้อไวรัสโคโรนา 2019 (โควิด-19) แก่ผู้ปฏิบัติงานภายในท่าอากาศยาน ทั้งพนักงาน ลูกจ้างของ ทอท. เจ้าหน้าที่ภาครัฐ และเจ้าหน้าที่สายการบิน เมื่อวันที่ 26 เมษายน 2564 ณ ทสภ.
การดำเนินการฉีดวัคซีนโควิด-19 เกิดขึ้นจากความร่วมมือของ ทสภ. กระทรวงสาธารณสุข และศูนย์ปฏิบัติการแก้ไขสถานการณ์ฉุกเฉินด้านความมั่นคงประจำท่าอากาศยาน ซึ่งการเพิ่มประสิทธิภาพการฉีดวัคซีนให้รวดเร็วและเป็นไปตามเป้าหมายการกระจายวัคซีนแก่ผู้ปฏิบัติงาน ณ ทสภ. และตามมาตรการเว้นระยะห่างทางสังคม (Social Distancing) ทสภ. จึงขยายพื้นที่จุดให้บริการฉีดวัคซีน เพื่อให้รองรับจำนวนผู้รับวัคซีนได้มากขึ้น โดยใช้พื้นที่เคาน์เตอร์เช็คอิน แถว U และ แถว W ห้องโถงผู้โดยสารขาออก ชั้น 4 ของอาคารผู้โดยสาร จำนวน 42 เคาน์เตอร์ สำหรับเป็นจุดลงทะเบียน วัดความดันและอุณหภูมิ ลงทะเบียนเข้าระบบ ซักถามประวัติความเสี่ยง บันทึกข้อมูลการให้บริการ ลงข้อมูลเขาระบบติดตามวัคซีน รับบัตรนัด ทั้งนี้จุดให้บริการฉีดวัคซีนจะมีพนักงานของ ทสภ. พร้อมด้วยบุคลากรทางการแพทย์โรงพยาบาลบางพลีและโรงพยาบาลสมิติเวชศรีนครินทร์ เจ้าหน้าที่ด่านควบคุมโรคติดต่อระหว่างประเทศ ทสภ. และตัวแทนจากสายการบินต่าง ๆ ร่วมให้บริการ ซึ่งการเร่งดำเนินการฉีดวัคซีนให้แก่ผู้ปฏิบัติงาน ณ ทสภ. ครั้งนี้จะเป็นส่วนสำคัญเพื่อสร้างความเชื่อมั่นให้กับผู้โดยสาร ผู้ใช้บริการ ทสภ. และเป็นการรักษามาตรฐานตามที่ ทสภ. ได้รับการรับรอง Airport Health Accreditation จากสภาสมาคมท่าอากาศยานระหว่างประเทศ (Airports Council International : ACI) มาตรการด้านความปลอดภัยสุขอนามัยจากการเข้าร่วมโครงการ Airport Health Accreditation (AHA) Programme ซึ่งให้ความสำคัญกับมาตรการด้านสุขอนามัย และความปลอดภัยภายในท่าอากาศยานครอบคลุมทุกด้าน
วันพุธที่ 28 เมษายน 2564
‘ประวิตร’ ชื่นชมให้กำลังใจ ก.แรงงาน จัดระบบตรวจคัดกรองโควิด-19 เชิงรุก เพื่อผู้ประกันตน
พล.อ.ประวิตร วงษ์สุวรรณ รองนายกรัฐมนตรี เป็นประธานการประชุมตรวจติดตามผลการดำเนินการตรวจโควิด-19 เชิงรุกให้แก่แรงงาน
เมื่อวันที่ 28 เมษายน 2564 เวลา 10.00 น.ที่ห้องประชุม ชั้น 5 อาคารกระทรวงแรงงานพล.อ.ประวิตร วงษ์สุวรรณ รองนายกรัฐมนตรีเป็นประธานการประชุมตรวจติดตามผลการดำเนินการตรวจโควิด-19 เชิงรุกให้แก่แรงงาน โดยมีนายสุชาติ ชมกลิ่น รัฐมนตรีว่าการกระทรวงแรงงาน นายสุทธิ สุโกศล ปลัดกระทรวงแรงงานพร้อมด้วยผู้บริหารระดับสูงกระทรวงแรงงาน เข้าร่วมประชุมในครั้งนี้ด้วย
พล.อ.ประวิตรกล่าวว่า จากสถานการณ์การแพร่ระบาดของโรคโควิด-19 ที่เกิดขึ้นในปัจจุบัน ผมขอขอบคุณ ข้าราชการและเจ้าหน้าที่กระทรวงแรงงานทุกท่าน ที่ร่วมแรงร่วมใจ ให้ความช่วยเหลือ ผู้ได้รับผลกระทบจากโรคโควิด-19 อย่างเต็มความสามารถ และขอให้ทุกท่านอย่าลืมป้องกันตนเองให้ปลอดภัยจากโรคโควิด-19 ผมขอชื่นชมกระทรวงแรงงานที่จัดให้มีการตรวจคัดกรองโควิด-19 เชิงรุก ใน 5 จังหวัดที่มีกลุ่มเสี่ยงจำนวนมาก ได้แก่ กรุงเทพมหานคร ปทุมธานี นนทบุรี ชลบุรี และเชียงใหม่ ในการให้ช่วยเหลือแรงงานที่ได้รับผลกระทบจากโรคโควิด-19 อย่างทันท่วงที
ด้านนายสุชาติ ชมกลิ่น รมว.แรงงานเปิดเผยว่าพล.อ.ประวิตร วงษ์สุวรรณ รองนายกรัฐมนตรีซึ่งกำกับดูแลกระทรวงแรงงาน ได้เน้นย้ำการทำงานเพิ่มเติม ในประเด็นต่างๆ ดังนี้ 1) จัดระบบตรวจคัดกรองโควิด -19 เชิงรุก ให้เป็นไปตามมาตรการที่กระทรวงสาธารณสุขกำหนดอย่างเคร่งครัด และขอให้ช่วยเหลือผู้ประกันตนกลุ่มเสี่ยงอย่างรวดเร็ว และเหมาะสม 2) ขอให้ประสานกับโรงพยาบาลเครือข่ายประกันสังคม ในการเตรียมแผนรองรับผู้ประกันตนที่อาจติดโควิด-19 สำหรับผู้ที่ยังไม่แสดงอาการขอให้ประสานการส่งตัวไปยัง Hospitel 3) ขอให้มีการเฝ้าระวัง ตรวจสอบ คัดกรองโรคโควิด-19 ในทุกสถานประกอบการ เพื่อร่วมกันป้องกันการแพร่ระบาดของโควิด-19 4) ขอให้ช่วยเหลือคนทำงาน รวมไปถึงแรงงานนอกระบบที่อาจว่างงานหรือขาดรายได้ จากสถานการณ์การแพร่ระบาดของโรคโควิด-19 เช่น พนักงาน Grab การพัฒนาทักษะฝีมือในรูปแบบที่เหมาะสม และให้กำลังใจในการขับเคลื่อนมาตรการต่างๆ โดยขอให้กลุ่มแรงงาน และเจ้าหน้าที่ของกระทรวงแรงงาน ปลอดภัยจากโรคโควิด-19 เพื่อร่วมกันพัฒนาประเทศ ร่วมมือ ร่วมใจ ขับเคลื่อนตามนโยบายของรัฐบาล “เราจะไม่ทิ้งใครไว้ข้างหลัง”
“ขอให้ผู้ประกันตนมั่นใจได้ว่าจากการดำเนินการดังกล่าว รัฐบาลและกระทรวงแรงงานได้บูรณาการกับหน่วยงานที่เกี่ยวข้อง เพื่อสามารถช่วยเหลือและบรรเทาสถานการณ์การแพร่ระบาดของโควิด-19 ให้สถานการณ์คลี่คลายลงโดยเร็ววันและให้ผู้ประกันตนได้รับการดูแลอย่างดีที่สุดอีกทางหนึ่งด้วย”นายสุชาติกล่าวในท้ายสุด
วันพุธที่ 28 เมษายน 2564
ไฟเขียว! เพิ่มสภาพคล่องกองทุนแก้หนี้ครู
...
ตามปกติของ กองทุนหมุนเวียนต่างๆ จะต้องส่งกำไรส่วนเกินในแต่ละปีบัญชี กลับเข้าคลังเพื่อเป็นรายได้แผ่นดิน แต่สำหรับปีนี้ รัฐบาลมีนโยบายเร่งช่วยเหลือและแก้ไขปัญหาหนี้สินของข้าราชการครูและบุคลากรทางการศึกษา ที่ประชุม ครม. จึงมีมติเห็นชอบให้
.
กองทุนหมุนเวียนเพื่อแก้ไขหนี้สินข้าราชการครู ส่งกำไรของปีบัญชี 2562 กลับเข้าคลังแค่ 350 ล้านบาท จากจำนวนเต็ม 590.67 ล้านบาท เพื่อให้กองทุนมีเงินใช้หมุนเวียน 240.67 ล้านบาท จะได้ช่วยเหลือครูและบุคลากรทางการศึกษาได้เพิ่มขึ้น
.
สำหรับ ข้าราชการครูและบุคลากรทางการศึกษาที่ต้องการยืมเงินจากกองทุน ไปปลดหนี้ สามารถกู้ยืมได้คนละไม่เกิน 500,000 บาท อัตราดอกเบี้ยร้อยละ 4 ต่อปี ผ่อนชำระคืนภายใน 12 ปี (144 งวด) โดยยื่นคำขอกู้ได้ที่หน่วยงานต้นสังกัดของตนเอง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 28 เมษายน 2564
เสียค่าปรับเท่าไร? ถ้าไม่สวมหน้ากากเมื่อออกนอกบ้าน
...
ขณะนี้อย่างน้อย 56 จังหวัด ได้ประกาศคำสั่ง หากประชาชนไม่สวมหน้ากากอนามัยหรือหน้ากากผ้าตลอดเวลาที่ออกนอกเคหสถาน จะถือว่ามีความผิดตาม พ.ร.บ. โรคติดต่อ พ.ศ. 2558 มาตรา 34 (6) ต้องระวางโทษปรับไม่เกิน 20,000 บาท
.
ทำให้หลายคนมีข้อสงสัยว่า ถ้าไม่สวมหน้ากากอนามัยออกนอกบ้านเพียงครั้งเดียวจะโดนปรับถึง 20,000 บาท เลยหรือ?
.
ความจริงแล้ว การเปรียบเทียบปรับหรือการเสียค่าปรับกรณีไม่สวมหน้ากากอนามัยเมื่อออกนอกบ้าน ตามคำสั่งกรมควบคุมโรคที่ 1746/2563 ลงวันที่ 14 ต.ค. 63 กำหนดให้ผู้มีอำนาจเปรียบเทียบปรับ ซึ่งหนึ่งในนั้นคือพนักงานสอบสวนดำเนินการตามระเบียบคณะกรรมการโรคติดต่อแห่งชาติ ว่าด้วยหลักเกณฑ์การเปรียบเทียบ พ.ศ. 2563 ที่กำหนดหลักเกณฑ์ไว้ 3 ระดับ คือ
.
1.กระทำผิดครั้งที่ 1 จำนวน 6,000 บาท
2.กระทำผิดครั้งที่ 2 จำนวน 12,000 บาท
3.กระทำผิดครั้งที่ 3 เป็นต้นไป จำนวน 20,000 บาท
.
นอกจากนี้ หากมีเหตุผลสมควรแก่การพิจารณาลดจำนวนค่าปรับ สามารถทำได้ แต่ต้องไม่น้อยกว่า 1 ใน 3 ของจำนวนเงินค่าปรับ เช่น ค่าปรับ 6,000 บาท ต้องเปรียบเทียบปรับไม่น้อยกว่า 2,000 บาท
.
มาตรการต่าง ๆ ที่ออกมาเหล่านี้ ไม่ใช่เพื่อใคร แต่เพื่อพวกเราคนไทยทุกคน จึงขอความร่วมมือสวมหน้ากากอนามัยหรือหน้ากากผ้าทุกครั้งเมื่อออกจากบ้าน เพื่อความปลอดภัยของตนเองและคนรอบข้าง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 28 เมษายน 2564
หนุนค่ายมือถือ ส่งแพ็กเกจเน็ต เสริมการเรียนออนไลน์
...
การระบาดโรคโควิด-19 ส่งผลต่อระบบการเรียนของนักเรียนนักศึกษา ทำให้ต้องปรับเปลี่ยนรูปแบบมาเรียนออนไลน์แทน
.
กระทรวงดิจิทัลฯ ได้เร่งประสานงานขอความร่วมมือกับทุกภาคส่วนที่เกี่ยวข้อง และผู้ให้บริการมือถือทุกรายพิจารณาร่วมกัน ในการออกแพ็กเกจรายเดือน 5GB ในความเร็วไม่ต่ำกว่า 4Mbps ไม่จำกัดปริมาณการใช้งาน (Unlimited Data)
.
สำหรับรองรับการใช้งานแอปพลิเคชันต่าง ๆ ที่มีความเหมาะสมกับนักเรียนและนักศึกษาในการเรียนการสอนออนไลน์
.
หลังจากนี้ จะประสานกระทรวงศึกษาธิการ (ศธ.) และกระทรวงการอุดมศึกษา วิทยาศาสตร์ วิจัยและนวัตกรรม (อว.) เพื่อสรุปรายชื่อนักเรียนนักศึกษากลุ่มเป้าหมาย พร้อมหมายเลขโทรศัพท์ เพื่อจัดทำฐานข้อมูล สำหรับการลงทะเบียนใช้สิทธิ ผ่านระบบของธนาคารกรุงไทย
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
กำชับผู้ประกอบการสต็อกสินค้าเพิ่ม ช่วงคุมเข้มโควิด
ไฟเขียว! เพิ่มสภาพคล่องกองทุนแก้หนี้ครู
เร่งกระจาย "ฟาวิพิราเวียร์" 2 ล้านเม็ด
เสียค่าปรับเท่าไร? ถ้าไม่สวมหน้ากากเมื่อออกนอกบ้าน
อ่านให้ชัด! ต้องใส่หน้ากากอนามัยตอนไหนใน กทม.
วันพุธที่ 28 เมษายน 2564
‘ประวิตร’ มอบเงินกองทุนสงเคราะห์บรรเทาความเดือดร้อนลูกจ้าง บ.บริลเลียนท์ กว่า 21 ลบ.
รองนายกรัฐมนตรี มอบเงินสงเคราะห์ลูกจ้าง ซึ่งกระทรวงแรงงานอนุมัติเงินกองทุนสงเคราะห์ลูกจ้าง 21.4 ล้านบาท บรรเทาความเดือดร้อนให้ลูกจ้างบริษัท บริลเลียนท์อัลไลแอนซ์ ไทย โกลบอล จำกัด จังหวัดสมุทรปราการ ที่ถูกเลิกจ้างและยังไม่ได้รับค่าชดเชยจากนายจ้าง
เมื่อวันที่ 28 เมษายน 2564 เวลา 11.00 น.ที่ห้องประชุม ชั้น 5 อาคารกระทรวงแรงงานพล.อ.ประวิตร วงษ์สุวรรณ รองนายกรัฐมนตรีเป็นประธานมอบเงินสงเคราะห์ลูกจ้าง จำนวน 21,465,350 บาท เพื่อบรรเทาความเดือดร้อนให้แก่ลูกจ้างบริษัท บริลเลียนท์ อัลไลแอนท์ จำกัด จังหวัดสมุทรปราการ จำนวน 1,161 คน กรณีนายจ้างเลิกจ้างโดยไม่จ่ายเงินค่าชดเชย โดยมีผู้แทนเข้ารับมอบจำนวน 6 คน โดยมีนายสุชาติ ชมกลิ่น รัฐมนตรีว่าการกระทรวงแรงงาน ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงานนายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน หม่อมหลวงปุณฑริก สมิติ ที่ปรึกษารัฐมนตรีช่วยว่าการกระทรวงแรงงาน นายสุเทพ ชิตยวงษ์ เลขานุการรัฐมนตรีว่าการกระทรวงแรงงาน พล.ต.ต. นันทชาติ ศุภมงคล ประจำสำนักเลขาธิการนายกรัฐมนตรี นายสุทธิ สุโกศล ปลัดกระทรวงแรงงานพร้อมด้วย ผู้บริหารระดับสูงกระทรวงแรงงาน เข้าร่วมในครั้งนี้ด้วย โดยกล่าวว่า รัฐบาล มีความห่วงใยลูกจ้างทุกคนกรณีถูกเลิกจ้างเนื่องจากสถานประกอบกิจการได้รับผลกระทบจากโควิด-19 ในวันนี้ผมจึงได้มอบเงินแก่ผู้แทนลูกจ้างจำนวน 6 คน เพื่อเป็นสิทธิประโยชน์ที่รัฐบาลและกระทรวงแรงงานได้ช่วยเหลือคุ้มครองแรงงานตามกฎหมาย
นายสุชาติ ชมกลิ่น รัฐมนตรีว่าการกระทรวงแรงงานกล่าวว่า กระทรวงแรงงานได้อนุมัติเงินกองทุนสงเคราะห์ลูกจ้างจำนวน 21,465,350 บาท ให้กับสำนักงานสวัสดิการและคุ้มครองแรงงานจังหวัดสมุทรปราการ นำไปจ่ายให้กับลูกจ้าง บริษัท บริลเลียนท์อัลไลแอนซ์ ไทย โกลบอล จำกัด อำเภอบางเสาธง จังหวัดสมุทรปราการ ประกอบกิจการผลิตชุดชั้นในสตรี จำนวน 1,161 คน ที่ได้ยื่นคำขอรับเงินสงเคราะห์จากกองทุนสงเคราะห์ลูกจ้าง เมื่อวันที่ 27 เมษายน 2564 เพื่อเป็นการบรรเทาความเดือดร้อนกรณีที่นายจ้างเลิกจ้างและยังไม่จ่ายค่าชดเชย โดยมีตัวแทนลูกจ้างเข้าร่วมพิธีรับมอบเงิน ซึ่งบริษัทฯ ได้ปิดกิจการตั้งแต่วันที่ 11 มีนาคม ที่ผ่านมา เนื่องจากได้รับผลกระทบจากโควิด-19 และสภาพเศรษฐกิจ ซึ่งพนักงานตรวจแรงงาน สำนักงานสวัสดิการและคุ้มครองแรงงานจังหวัดสมุทรปราการ ได้มีคำสั่งเมื่อวันที่ 23 มีนาคม 2564 สั่งให้ บริษัทฯ จ่ายค่าจ้างสำหรับวันหยุดพักผ่อนประจำปี 2564 ที่นายจ้างสั่งให้หยุดเป็นเงิน 774,897.24 บาท จ่ายค่าจ้างแทนการบอกกล่าวล่วงหน้าเป็นเงิน 27,004,038.02 บาท ค่าชดเชยเป็นเงิน 212,900,746.87 บาท และค่าจ้างสำหรับวันหยุดพักผ่อนประจำปีสะสมเป็นเงิน 2,010,180.57 บาท ให้กับลูกจ้างจำนวน 1,237 คน รวมเป็นเงินทั้งสิ้น 242,689,862.71 บาท (สองร้อยสี่สิบสองล้านหกแสนแปดหมื่นเก้าพันแปดร้อยหกสิบสองบาทเจ็ดสิบเอ็ดสตางค์) พร้อมดอกเบี้ย ในระหว่างเวลาผิดนัดร้อยละสิบห้าต่อปีจนกว่าจะชำระเสร็จสิ้น ซึ่งทั้งนายจ้างและลูกจ้างได้รับทราบคำสั่งดังกล่าวเมื่อวันที่ 26 มีนาคม 2564 เมื่อครบกำหนดตามคำสั่งที่นายจ้างต้องปฏิบัติ นายจ้างไม่ปฏิบัติ ลูกจ้างจึงได้ยื่นคำขอรับเงินสงเคราะห์จากกองทุนสงเคราะห์ลูกจ้าง
วันพุธที่ 28 เมษายน 2564
ไอแบงก์ ช่วยผู้ประกอบการปล่อยสินเชื่ออัตรากำไรต่ำ 2% ต่อปี ฟื้นฟูธุรกิจ
ไอแบงก์เตรียมวงเงิน 1,000 ลบ. ออกโครงการสินเชื่อ Soft Loan ฟื้นฟูธุรกิจ ให้สินเชื่อเพื่อช่วยเหลือผู้ประกอบการธุรกิจ คิดอัตรากำไรต่ำพิเศษ 2% ต่อปี ใน 2 ปีแรก ปีที่ 3-5 คิดกำไรไม่เกิน 7% ต่อปี ยกเว้นกำไร 6 เดือนแรก ผ่อนได้นานสูงสุด 5 ปี
ธนาคารอิสลามแห่งประเทศไทย (ไอแบงก์) เตรียมวงเงิน 1,000 ล้านบาท ออกโครงการสินเชื่อ Soft Loan ฟื้นฟูธุรกิจ ให้สินเชื่อเพื่อช่วยเหลือผู้ประกอบการธุรกิจ คิดอัตรากำไรต่ำพิเศษ 2% ต่อปี ใน2ปีแรก ปีที่ 3 - 5 คิดกำไรไม่เกิน 7% ต่อปี ยกเว้นกำไร 6 เดือนแรก ผ่อนได้นานสูงสุด 5 ปี พร้อมฟรีค่าธรรมเนียม
ไอแบงก์ ออกโครงการสินเชื่อ Soft Loan ฟื้นฟูธุรกิจ เพื่อให้ความช่วยเหลือและฟื้นฟูผู้ประกอบธุรกิจที่ได้รับผลกระทบจากการระบาดของเชื้อไวรัส COVID-19 และเพื่อเป็นแหล่งเงินทุนต้นทุนต่ำให้แก่ผู้ประกอบธุรกิจที่ยังมีศักยภาพให้สามารถดำเนินธุรกิจ และรักษาระดับการจ้างงาน ช่วยเป็นแรงขับเคลื่อนเศรษฐกิจของประเทศต่อไป โดยโครงการนี้ให้ความช่วยเหลือทั้งลูกค้าเดิมของธนาคารที่มีวงเงินสินเชื่อรวมไม่เกิน 500 ล้านบาท ให้วงเงินสูงสุดสำหรับลูกค้าเดิม ไม่เกิน 30% ของวงเงินสินเชื่อรวมที่มีอยู่กับธนาคาร แต่ไม่เกิน 150 ล้านบาท และลูกค้าใหม่ที่ยังไม่มีวงเงินสินเชื่อกับสถาบันการเงินใด ให้วงเงินสูงสุด 20 ล้านบาท (รวมทุกสถาบันการเงิน) ซึ่งไอแบงก์ได้เตรียมวงเงินโครงการไว้ 1,000 ล้านบาท
โดยไอแบงก์ได้คิดอัตรากำไรต่ำพิเศษ 2% ต่อปี ใน 2 ปีแรก จากนั้นปีที่ 3 - 5 คิดอัตรากำไรแบบคงที่แต่ไม่เกิน 7 % ต่อปี พร้อมยกเว้นกำไรใน 6 เดือนแรก ฟรีค่าธรรมเนียม Front - end Fee ค่านิติกรรมสัญญา และยกเว้นค่าธรรมเนียมชำระคืนเสร็จสิ้นก่อนครบกำหนดอายุสัญญา (Prepayment Fee) นอกจากนี้สินเชื่อภายใต้โครงการนี้ยังสามารถยื่นขอการค้ำประกันจากบรรษัทประกันสินเชื่ออุตสาหกรรมขนาดย่อม (บสย.) โดยมีส่วนลดภาระค่าธรรมเนียมการค้ำประกันเหลือเฉลี่ยไม่เกิน 1.75% ต่อปี อีกด้วย
ผู้สนใจสามารถติดต่อสอบถามเจ้าหน้าที่สินเชื่อ ของไอแบงก์ทุกสาขาทั่วประเทศ ตั้งแต่วันนี้เป็นต้นไปจนกว่าวงเงินโครงการจะเต็ม หรือสอบถามรายละเอียดเพิ่มเติม ได้ที่ ibank Call Center 1302
*หมายเหตุ:
1. "อัตรากำไร/ผลตอบแทน ผลิตภัณฑ์ธนาคารมิใช่ดอกเบี้ยหรือเป็นคำเรียกแทนดอกเบี้ย แต่มาจากหลักการที่ใช้ในการทำธุรกรรมที่ถูกต้องตามหลักการอิสลาม"
2. อัตราผลตอบแทนที่คาดว่าจะได้รับ คืออัตราที่คำนวณได้จากประมาณการรายได้ของธนาคารและอัตราสัดส่วนการแบ่งผลตอบแทนเงินฝาก ซึ่งอัตราผลตอบแทนที่คาดว่าจะได้รับอาจจะต่ำกว่าหรือสูงกว่าอัตราผลตอบแทนเงินฝากที่ธนาคารประกาศเมื่อครบกำหนดการฝาก
วันพุธที่ 28 เมษายน 2564
ปลัด วธ. เป็นประธานการประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๔/๒๕๖๔
ประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๔/๒๕๖๔ ผ่านระบบ Zoom Meeting
วันที่ ๒๘ เมษายน ๒๕๖๔ เวลา ๑๕.๓๐ น. นางยุพา ทวีวัฒนะกิจบวร ปลัดกระทรวงวัฒนธรรมเป็นประธานการประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๔/๒๕๖๔ ผ่านระบบ Zoom Meeting โดยมี นายธนกร ศรีสุขใส ผู้จัดการกองทุนพัฒนาสื่อปลอดภัยและสร้างสรรค์ คณะอนุกรรมการฯ และเจ้าหน้าที่ที่เกี่ยวข้องเข้าร่วม ณ ศูนย์ประชุม ชั้น ๘ กระทรวงวัฒนธรรม
วันพุธที่ 28 เมษายน 2564
กทพ. แจ้งปิดและเบี่ยงการจราจรทางพิเศษกาญจนาภิเษก (บางพลี-สุขสวัสดิ์) เพื่อปรับปรุงผิวจราจรบริเวณช่องเก็บค่าผ่านทางของ ด่านฯ ปากน้ำ 3 (ทางออก)
...
การทางพิเศษแห่งประเทศไทย (กทพ.) กระทรวงคมนาคม ได้ว่าจ้าง ห้างหุ้นส่วนจำกัด ประโยชน์การโยธา ให้ดำเนินการปรับปรุงผิวจราจรบริเวณช่องเก็บค่าผ่านทางฯ ของด่านเก็บค่าผ่านทางพิเศษ ปากน้ำ 3 (ทางออกสมุทรปราการ) ทางพิเศษกาญจนาภิเษก (บางพลี-สุขสวัสดิ์) ระหว่างวันที่ 28 เมษายน 2564 - วันที่ 7 พฤษภาคม 2564 ช่วงเวลา 22.00 น. - 04.00น. โดยผู้ใช้ทางพิเศษสามารถหลีกเลี่ยงไปใช้ทางลงสำโรงได้
ทั้งนี้ กทพ. ได้ติดตั้งป้ายเตือนก่อนถึงพื้นที่ดำเนินการป้ายประชาสัมพันธ์การเบี่ยงการจราจรและติดตั้งไฟสัญญาณวับวาบเพื่อให้สัญญาณแก่ผู้ใช้ทางพิเศษทราบล่วงหน้า
​กทพ. ต้องขออภัยในความไม่สะดวกมา ณ โอกาสนี้และขอความร่วมมือผู้ที่ใช้เส้นทางบริเวณดังกล่าวโปรดสังเกตป้ายเตือน สัญญาณจราจรต่างๆ และปฏิบัติตามเครื่องหมายจราจรอย่างเคร่งครัดเพื่อความปลอดภัยของผู้ใช้ทาง สอบถามรายละเอียดเพิ่มเติมได้ที่คุณวีรภัทรา ม่วงศิริธรรม (ผู้ควบคุมงาน) โทร.061-385-2292
วันพุธที่ 28 เมษายน 2564
สธ.ย้ำใส่หน้ากากป้องกันโควิด ช่วยลดผู้ติดเชื้อรายใหม่ เร่งจัดหาวัคซีนให้ครบ 100 ล้านโดส
กระทรวงสาธารณสุขเผยภาพรวมผู้ติดเชื้อโควิดรายใหม่เริ่มชะลอตัว แต่ตัวเลขถือว่ายังสูงและเริ่มมีผู้ป่วยอาการรุนแรงมากขึ้น ขอประชาชนร่วมมือป้องกันตนเอง 100% เข้มใส่หน้ากาก ล้างมือ เว้นระยะห่าง พร้อมเร่งจัดหาวัคซีนร่วมกับเอกชนอีก 37 ล้านโดส ให้ครบ 100 ล้าน
กระทรวงสาธารณสุขเผยภาพรวมผู้ติดเชื้อโควิดรายใหม่เริ่มชะลอตัว แต่ตัวเลขถือว่ายังสูงและเริ่มมีผู้ป่วยอาการรุนแรงมากขึ้น ขอประชาชนร่วมมือป้องกันตนเอง100% เข้มใส่หน้ากาก ล้างมือ เว้นระยะห่าง พร้อมเร่งจัดหาวัคซีนร่วมกับเอกชนอีก37 ล้านโดส ให้ครบ 100 ล้านโดสครอบคลุมร้อยละ 70 ของประชากรหรือ 50 ล้านคน
วันนี้ (28 เมษายน 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์ทวีทรัพย์ ศิรประภาศิริ นายแพทย์ทรงคุณวุฒิ กรมควบคุมโรค แถลงว่า วันนี้ประเทศไทยมีผู้ติดเชื้อรายใหม่ 2,012 ราย เสียชีวิต 15 ราย อยู่ระหว่างการรักษา 27,119 ราย มีอาการปอดอักเสบ695 ราย ต้องใช้เครื่องช่วยหายใจ 199 ราย โดยกรุงเทพมหานครมีผู้ติดเชื้อรายใหม่วันนี้สูงสุด 830 รายจำนวนรายงานมีแนวโน้มชะลอลดลงในช่วง 4 วันที่ผ่านมา แต่ถือว่าจำนวนการติดเชื้อรายวันยังคงสูง และยังพบผู้ป่วยมีอาการรุนแรงจำนวนมากขึ้น เนื่องจากผู้ป่วยที่รับการรักษาก่อนหน้าจำนวนมาก ส่วนหนึ่งมีโรคประจำตัวและเป็นผู้สูงอายุจะปรากฎความรุนแรงของโรคทำให้มีจำนวนการเสียชีวิตสูงขึ้น
“ปัจจัยเสี่ยงการติดเชื้อในระลอกเมษายน เริ่มต้นมาจากสถานบันเทิง และมีการติดเชื้อจากการสัมผัสผู้ป่วยยืนยันก่อนหน้ามากที่สุด นอกจากนี้ ยังพบการติดเชื้อจากปัจจัยเสี่ยงอื่นๆ ได้แก่ ตลาด สถานที่ท่องเที่ยว ร้านอาหาร งานแสดงสินค้า คอนเสิร์ต ประชุม อบรม สัมมนา ดังนั้นพวกเราต้องช่วยกันไม่ให้มีการติดเชื้อเพิ่มขึ้น ด้วยการป้องกันตนเอง 100% เข้มงวดการสวมหน้ากาก เพราะเราไม่ทราบว่าใครติดเชื้อบ้าง โดยเฉพาะผู้ไม่มีอาการ ทุกคนจึงต้องป้องกันตนเองไว้ก่อน รวมถึงเว้นระยะห่างระหว่างบุคคล และล้างมือบ่อยๆ” นายแพทย์ทวีทรัพย์กล่าว
สำหรับการฉีดวัคซีนโควิด19 ขณะนี้ฉีดสะสมแล้ว 1,279,713 โดส แบ่งเป็นรับวัคซีนเข็มแรก 1,038,960 ราย และครบ 2 เข็ม 240,753 ราย ทั้งนี้ รัฐบาลมีนโยบายจัดหาวัคซีนให้ได้ 100 ล้านโดส เพื่อให้ครอบคลุมมากกว่าร้อยละ 70 ของประชากร หรือ 50 ล้านคน ซึ่งขณะนี้จัดหาแล้ว 63 ล้านโดส จึงได้มีความร่วมมือทั้งภาครัฐและเอกชนในการร่วมกันจัดหาเพิ่มอีก 37 ล้านโดส ภายในช่วงตุลาคม 2564 แบ่งเป็น ภาครัฐจัดหา 30 ล้านโดส จากผู้ผลิตวัคซีนที่มีเทคโนโลยีแตกต่างกัน เช่น ไฟเซอร์ 5-10 ล้านโดส Sputnik V 5-10 ล้านโดสจอห์นสันแอนด์จอห์นสัน5-10 ล้านโดส และซิโนแวค 5-10 ล้านโดส เป็นต้น ส่วนภาคเอกชนจัดหาอีก 7 ล้านโดสเพื่อเป็นทางเลือกและช่วยจัดหาให้แก่บุคลากรของตนเอง โดยเป็นทางเลือกจาก โมเดอร์นนา ซิโนฟาร์ม หรือวัคซีนอื่นที่จะขึ้นทะเบียนในอนาคต
**************************** 28 เมษายน 2564
***********************
วันพุธที่ 28 เมษายน 2564
กรมเจ้าท่า รณรงค์เป็นเขตปลอดโฟมบรรจุอาหารและบุหรี่ภายในหน่วยงาน เพื่อเป็นต้นแบบให้กับประชาชน
กรมเจ้าท่า (จท.) กระทรวงคมนาคม ร่วมรณรงค์ลด ละ เลิกการใช้โฟมบรรจุอาหารภายในหน่วยงาน โดยดำเนินการภายใต้นโยบายของรัฐบาล ที่มุ่งเน้นการลดขยะประเภทพลาสติกและโฟม ซึ่งเป็นบรรจุภัณฑ์ ที่ย่อยสลายยาก ส่งผลกระทบต่อสิ่งแวดล้อม
โดยมีเป้าหมายขับเคลื่อนให้ผู้บริโภคเลิกใช้โฟม จึงเริ่มต้นจากบุคลากรภายในหน่วยงาน เพื่อเป็นแบบอย่างที่ดีให้กับประชาชน
นายวิทยา ยาม่วง อธิบดีกรมเจ้าท่า กล่าวว่า ได้ออกประกาศ จท. ที่ 70/2564 เรื่อง ยกเลิกการใช้โฟมบรรจุอาหารภายในพื้นที่ จท. ภายใต้แผนยุทธศาสตร์ชาติ 20 ปี ที่มุ่งเน้นการสร้างสมดุลระหว่างการพัฒนาเศรษฐกิจ สังคม และสิ่งแวดล้อม โดยมีเป้าหมายการเลิกใช้พลาสติกบางประเภทให้ได้ร้อยละ 100 ในปี 2564 ซึ่งหนึ่งในประเภทพลาสติกดังกล่าว คือ โฟมบรรจุอาหาร ดังนั้น เพื่อให้สถานที่ภายใน จท. เป็นเขตพื้นที่ปลอดโฟมบรรจุอาหาร จึงออกมาตรการ ดังนี้
1. จท. เป็นเขตปลอดโฟมบรรจุอาหาร ตั้งแต่วันที่ 1 เมษายน 2564 เป็นต้นไป โดยห้ามเจ้าหน้าที่ จท. ผู้ประกอบการ ร้านค้า ร้านอาหาร และผู้มาติดต่อราชการ นำโฟมบรรจุอาหารเข้ามาใช้ในเขตพื้นที่ จท. เด็ดขาด รวมทั้งห้ามหน่วยงานภายนอกที่เข้ามาจัดกิจกรรมในบริเวณพื้นที่ จท. ใช้ภาชนะโฟมบรรจุอาหาร
2. ห้ามเจ้าหน้าที่ จท. ใช้โฟมบรรจุอาหารในการจัดกิจกรรมภายใน จท. ทั้งในส่วนกลาง และส่วนภูมิภาค เช่น การประชุม อบรม สัมมนา การแข่งขันกีฬา เป็นต้น โดยให้ใช้ภาชนะที่สามารถนำกลับมาใช้ซ้ำได้ หรือใช้วัสดุ ภาชนะ บรรจุภัณฑ์ที่ทำจากวัสดุธรรมชาติ ซึ่งสามารถย่อยสลายได้ตามธรรมชาติ และเป็นมิตรกับสิ่งแวดล้อม
3. ขอความร่วมมือเจ้าหน้าที่ จท. ลด ละ เลิก การใช้ภาชนะโฟมบรรจุอาหาร ปฏิเสธ และหลีกเลี่ยงการใช้โฟมด้วยวิธีต่าง ๆ และร่วมใจไม่ซื้ออาหารประเภทที่ใช้โฟมเป็นภาชนะบรรจุอาหาร
นอกจากนี้ ได้รณรงค์ให้ข้าราชการและเจ้าหน้าที่ จท. ลด ละ เลิกการสูบบุหรี่ ทั้งนี้ เพื่อให้ จท. เป็นเขตปลอดโฟมบรรจุอาหารและบุหรี่ โดยเริ่มต้นจากภายในหน่วยงาน เพื่อเป็นแบบอย่างให้กับประชาชน พร้อมทั้งขอความร่วมมือประชาชนที่เข้ามาติดต่อราชการ หรือเยี่ยมชมสถานที่ท่องเที่ยวภายใน จท. ให้ความร่วมมืองดสูบบุหรี่ และไม่นำโฟมเข้ามาใช้ภายในหน่วยงาน ให้ใช้บรรจุภัณฑ์ที่เป็นมิตรต่อสิ่งแวดล้อม เพื่อลดปริมาณโฟมบรรจุอาหารให้ได้มากที่สุด และรักษาสิ่งแวดล้อมให้สมดุลยาวนานต่อไป
วันพุธที่ 28 เมษายน 2564
สำนักงานการบินพลเรือนแห่งประเทศไทย (CAAT) ชี้แจงเพิ่มเติมประเด็นเที่ยวบินอินเดียเข้าไทย
สำนักงานการบินพลเรือนแห่งประเทศไทย (CAAT) ชี้แจงเพิ่มเติมประเด็นเที่ยวบินอินเดียเข้าไทยด้วยมาตรการคัดกรองบุคคลที่เดินทางเข้าประเทศตามที่กระทรวงสาธารณสุขเสนอที่จะต้องให้บุคคลที่เดินทางเข้าไทยจะต้องมีการกักตัว 14 วันโดยจะมีผลในวันที่ 1 พฤษภาคม 2564
ตามที่มีการเผยแพร่เรื่อง ศบค. สั่งชะลอการอนุญาตบุคคลจาก 3 ประเทศเดินทางเข้าไทย ได้แก่ อินเดีย ปากีสถาน บังกลาเทศ รวมทั้งเพิ่มมาตรการกักตัวเป็น 21 วัน
ที่ประชุมล่าสุดของ ศบค. ชุดเล็กวันนี้ (27 เมษายน 2564) ได้ให้ความเห็นชอบมาตรการคัดกรองบุคคลที่เดินทางเข้าประเทศตามที่กระทรวงสาธารณสุขเสนอที่จะต้องให้บุคคลที่เดินทางเข้าไทยจะต้องมีการกักตัว 14 วันโดยจะมีผลในวันที่ 1 พฤษภาคม 2564
สำหรับการเดินทางเข้าประเทศจากประเทศอินเดียนั้นจะมีเพียงคนไทยในอินเดียที่ได้ผ่านขั้นตอนการขอเดินทางกลับประเทศตามที่กระทรวงการต่างประเทศกำหนดที่จะสามารถเดินทางเข้าประเทศได้ในช่วงเวลานี้ และจะต้องผ่านขั้นตอนการคัดกรองตามมาตรการของกระทรวงสาธาณสุข โดยในเดือนเมษายนนี้ไม่มีเที่ยวบินจากอินเดียเพิ่มเติมแล้ว เที่ยวบินจากอินเดียที่จะบินเข้าไทยจะบินเข้ามาในวันที่ 1 พฤษภาคมนี้ จึงจะต้องมีการกักตัวเป็นเวลา 14 วันตามมาตรการสาธารณสุขที่จะมีผลในวันดังกล่าว
ส่วนการเดินทางจากประเทศปากีสถาน บังกลาเทศ และประเทศอื่น ๆ ทั้งคนไทยและต่างชาติ ขอให้สอบถามข้อมูลเพิ่มเติมจากสถานทูตไทย หรือ สถานกงสุลไทยประจำประเทศต้นทาง เพื่อให้ทราบถึงมาตรการที่เป็นปัจจุบันต่อไป
วันพุธที่ 28 เมษายน 2564
การท่าเรือแห่งประเทศไทย จัดประชุมคณะกรรมการคัดเลือกเอกชนร่วมลงทุนโครงการพัฒนาท่าเรือแหลมฉบัง ระยะที่ 3 ครั้งที่ 3/2564
เรือโท กมลศักดิ์ พรหมประยูร ผู้อำนวยการการท่าเรือแห่งประเทศไทย กระทรวงคมนาคม เป็นประธานประชุมคณะกรรมการคัดเลือกเอกชนร่วมลงทุนโครงการพัฒนาท่าเรือแหลมฉบัง ระยะที่ 3 ครั้งที่ 3/2564
โดยมี เรือโท ยุทธนา โมกขาว รองผู้อำนวยการการท่าเรือแห่งประเทศไทย และคณะกรรมการคัดเลือกเอกชนร่วมลงทุนโครงการฯ เข้าร่วมการประชุม เมื่อวันที่ 20 เมษายน 2564 ณ ห้องประชุมแตรทอง 3 ศูนย์สวัสดิการท่าเรือแหลมฉบัง ท่าเรือแหลมฉบัง จังหวัดชลบุรี
เรือโท กมลศักดิ์ พรหมประยูร กล่าวว่า ภายหลังคณะรัฐมนตรีมีมติเห็นชอบผลประโยชน์ตอบแทนภาครัฐของโครงการพัฒนาท่าเรือแหลมฉบัง ระยะที่ 3 ค่าสัมปทานคงที่มูลค่าสุทธิที่ 29,050 ล้านบาท และให้คณะกรรมการคัดเลือกเอกชนร่วมลงทุนโครงการพัฒนาท่าเรือแหลมฉบัง ระยะที่ 3 ดำเนินการให้เป็นไปตามประกาศสำนักงานคณะกรรมการนโยบายเขตพัฒนาพิเศษภาคตะวันออก (สกพอ.) และกฎหมายที่เกี่ยวข้องโดยเคร่งครัด คณะกรรมการคัดเลือกฯ ได้ประชุมเพื่อพิจารณาซองที่ 4 (ผลประโยชน์ตอบแทนด้านการเงิน) และมีมติเห็นชอบให้กลุ่มกิจการร่วมค้า จีพีซี ผ่านการประเมินซองที่ 4 และได้เปิดเอกสารข้อเสนอซองที่ 5 (ข้อเสนอแนะในการเพิ่มประสิทธิภาพของโครงการฯ) ต่อหน้าผู้แทนกลุ่มกิจการร่วมค้า จีพีซี พร้อมทั้งมีมติแต่งตั้งคณะทำงานพิจารณาร่างสัญญาร่วมทุน โดยมีผู้แทนของคณะกรรมการคัดเลือกฯ จากสำนักงานอัยการสูงสุดเป็นหัวหน้าคณะทำงาน โดยจะเสนอให้ สกพอ. ลงนามในคำสั่งต่อไป
วันพุธที่ 28 เมษายน 2564
กรมเจ้าท่า เข้มงวดผู้มาติดต่อราชการและผู้ใช้บริการขนส่งโดยสารสาธารณะทางน้ำให้สวมหน้ากากทุกคน 100%
กรมเจ้าท่า (จท.) กระทรวงคมนาคม ตั้งจุดคัดกรองผู้มาติดต่อราชการ ผู้ใช้บริการขนส่งโดยสารสาธารณะทางน้ำ และผู้ที่ทำงานในเรือ โดยต้องปฏิบัติตามมาตรการควบคุมการแพร่ระบาดของโรคติดเชื้อไวรัส COVID-19 ยืนห่าง ล้างมือ และสวมหน้ากากอนามัยหรือหน้ากากผ้าตลอดเวลา
นายวิทยา ยาม่วง อธิบดีกรมเจ้าท่า กล่าวว่า จากสถานการณ์การแพร่ระบาดฯ ขณะนี้มีจำนวนผู้ติดเชื้อเพิ่มมากขึ้น และมีการแพร่ระบาดเป็นวงกว้างทั้งในกรุงเทพฯ และต่างจังหวัด จท. ในฐานะเป็นหน่วยงาน ที่กำกับ ดูแลการคมนาคมขนส่งทางน้ำ ได้มีมาตรการเข้มงวดกวดขันเจ้าของหรือผู้ครอบครองเรือ ผู้ประกอบการเดินเรือ ผู้ประกอบการท่าเรือ นายเรือ ผู้ควบคุมเรือ คนประจำเรือ และผู้โดยสารให้ปฏิบัติตามประกาศ จท. และมาตรการสาธารณสุขอย่างเคร่งครัด ซึ่ง จท. ได้ฉีดพ่นน้ำยาฆ่าเชื้อในบริเวณอาคารสำนักงาน จท. ส่วนกลาง และสำนักงานเจ้าท่าภูมิภาค เพื่อสร้างความมั่นใจให้กับผู้มาติดต่อราชการ พร้อมทั้งออกประกาศ จท. ให้ผู้ประกอบการเรือโดยสาร เจ้าของเรือ นายเรือ ผู้ควบคุมเรือที่ให้บริการในเขตกรุงเทพฯ ปริมณฑล และในเขตอำเภอเมืองในจังหวัด รวมทั้งส่วนภูมิภาค พิจารณาปรับลดการให้บริการในช่วงเวลาตั้งแต่ 23.00 - 04.00 น. และให้ลดจำนวนเที่ยวการเดินเรือตามความจำเป็นให้เหมาะสมกับสถานการณ์ในการให้บริการผู้โดยสารระหว่างจังหวัด สำหรับในเขตพื้นที่ควบคุมสูงสุด ในส่วนของการเฝ้าระวังบริเวณท่าเรือต่าง ๆ ทั้งในกรุงเทพฯ ปริมณฑล และต่างจังหวัด ต้องดำเนินการตั้งจุดคัดกรองตรวจวัดอุณหภูมิ ควบคุมดูแลให้ผู้ควบคุมเรือ คนประจำเรือ และผู้โดยสาร ปฏิบัติตามมาตรการสาธารณสุข D-M-H-T-T-A โดยเว้นระยะห่างหลีกเลี่ยงการสัมผัสกับผู้อื่น (D-Distancing) สวมหน้ากากผ้าหรือหน้ากากอนามัยตลอดเวลา (M-Mask wearing) พร้อมทั้งบริการเจลแอลกอฮอล์ล้างมือให้เพียงพอและทั่วถึง ควบคุมดูแล ผู้ควบคุมเรือ คนประจำเรือและผู้โดยสารต้องทำ ความสะอาดด้วยเจลแอลกอฮอล์หรือล้างมือบ่อย ๆ (H-Hand washing) ติดตั้งเครื่องตรวจวัดอุณหภูมิร่างกาย (T-Temperature) และตรวจหาเชื้อ (T-Testing) และสแกนแอปพลิเคชันไทยชนะและหมอชนะ (A-Application) ให้กับผู้ควบคุมเรือ คนประจำเรือ และผู้โดยสารก่อนลงเรือโดยสาร นอกจากนี้ ได้สั่งการให้เจ้าหน้าที่ทั้งส่วนกลาง และส่วนภูมิภาค ทั้ง 41 สาขา ที่ไม่ได้อยู่ในส่วนของการบริการประชาชนทำงานที่บ้าน เพื่อลดการเดินทางและการแพร่ระบาดของเชื้อดังกล่าว รวมทั้งต้องให้ความร่วมมือบูรณาการการทำงานร่วมกับจังหวัดอย่างเต็มที่
ทั้งนี้ ได้เน้นย้ำผู้ประกอบการเรือโดยสารสาธารณะทางน้ำในแม่น้ำเจ้าพระยา คลองแสนแสบ และผู้ประกอบการเดินเรือโดยสารในส่วนภูมิภาคให้ดำเนินการตามมาตรการของสาธารณสุขอย่างเคร่งครัด และขอความร่วมมือประชาชนชะลอการเดินทาง โดยเฉพาะการเดินทางทางน้ำ หรือหากมีความจำเป็นต้องใช้บริการเรือโดยสารสาธารณะทางน้ำ ขอให้สวมหน้ากากอนามัยตลอดเวลา หากพบเห็นความไม่ปลอดภัยทางน้ำสามารถโทรแจ้งได้ที่ สายด่วน จท. 1199 ตลอด 24 ชั่วโมง
วันพุธที่ 28 เมษายน 2564
รมช.แรงงาน ร่วม ไมโครซอฟ เตรียมถกประเด็น สังคมและอนาคตของการทำงาน
- -
วันที่ 28 เมษายน 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยว่า บริษัท ไมโครซอฟท์ (ประเทศไทย) จำกัด มีกำหนดจัดงาน Microsoft APAC Public Sector Digital Summit-Empowering nations for a digital society ขึ้นในวันที่ 7 พฤษภาคม 2564 โดยประชุมผ่านระบบ Microsoft Teams Live โดยอภิปรายในประเด็น “สังคมและอนาคตของการทำงาน” ซึ่งมีผู้ร่วมอภิปรายจากหลายประเทศมาให้ข้อมูลและนำเสนอแนวคิดเกี่ยวกับการทำงานในอนาคต และทิศทางการทำงานรองรับดิจิทัล ประกอบด้วย Mr.Midas Marquea, Head of the Office of the Court Administrator Supreme Court ประเทศฟิลิปปินส์ และMr. Roger Jone, Executive General Manager Technology Auckland Transport ประเทศนิวซีแลนด์ ดำเนินรายการโดย Mrs. Andrea Della Mattea, Corporate Vice President, Microsoft Asia Pacific ภาคพื้นเอเชียแปซิกฟิค
ศาสตราจารย์ นฤมล กล่าวเพิ่มเติมว่า การอภิปรายในงานดังกล่าว จะมีการนำเสนอมุมมองเกี่ยวกับการปรับเปลี่ยนการดำเนินงานของกระทรวงแรงงานให้สอดคล้องสถานการณ์การแพร่ระบาดของโรคติดเชื้อไวรัสโคโรนา 2019 (Covid-19) เพื่อช่วยให้ประชาชนที่เป็นแรงงานในระบบและนอกระบบได้รับความช่วยเหลือ เยียวยา และได้รับการพัฒนาทักษะฝีมือแรงงานทั้งการ Up-skill Re-skill หรือ New-skill เพื่อให้ตรงกับความต้องการของตลาดในยุค New Normal โดยเฉพาะทักษะด้านดิจิทัลซึ่งเป็นที่ต้องการสูงในปัจจุบัน
“การรับฟังแนวทางการทำงานในอนาคตจากประเทศที่เข้าร่วมอภิปราย จะเป็นประโยชน์ต่อการนำมาประยุกต์ใช้และเตรียมความพร้อมรองรับสถานการณ์ที่จะเกิดขึ้น โดยเฉพาะการทำงานในปัจจุบันที่ต้องมีทักษะที่หลากหลาย และต้องมีทักษะด้านดิจิทัลเป็นพื้นฐาน” รมช.กล่าวในท้ายสุด
วันพุธที่ 28 เมษายน 2564
กรมการขนส่งทางราง เผยข้อมูลปริมาณผู้โดยสารในช่วงสถานการณ์การแพร่ระบาดเชื้อไวรัส COVID - 19
ประกอบด้วย การรถไฟแห่งประเทศไทย (SRT) การรถไฟฟ้าขนส่งมวลชนแห่งประเทศไทย (MRT) บริษัท รถไฟฟ้า ร.ฟ.ท. จำกัด (ARL) และรถไฟฟ้า BTS
นายกิตติพันธ์ ปานจันทร์ อธิบดีกรมการขนส่งทางราง (ขร.) เปิดเผยข้อมูลปริมาณเฉลี่ยผู้โดยสารรายเดือนในระบบขนส่งทางราง ประกอบด้วย การรถไฟแห่งประเทศไทย (SRT) การรถไฟฟ้าขนส่งมวลชนแห่งประเทศไทย (MRT) บริษัท รถไฟฟ้า ร.ฟ.ท. จำกัด (ARL) และรถไฟฟ้า BTS ในสถานการณ์ของการแพร่ระบาดของเชื้อไวรัสโคโรนา 2019 (COVID - 19)
โดยเริ่มเข้ามาระบาดประเทศไทยตั้งแต่ช่วงเดือนมกราคม 2563 ซึ่งส่งผลให้การใช้บริการระบบขนส่งทางรางมีปริมาณน้อยลงอย่างเห็นได้ชัด จากตัวเลขที่มีค่าเฉลี่ยเกิน 1 ล้านคนต่อเดือน โดยเฉพาะในเดือนเมษายน 2563 ที่ตัวเลขผู้โดยสารลดลงเหลือเพียงเฉลี่ย 2 แสนกว่าคนต่อเดือน
ทั้งนี้ ขร. ยังได้กำชับให้หน่วยงานผู้ให้บริการระบบขนส่งทางรางปฏิบัติตามประกาศของ ขร. เพื่อสร้างความเชื่อมั่นในการเดินระบบรางให้กับผู้โดยสารต่อไป
วันพฤหัสบดีที่ 29 เมษายน 2564
กระทรวงการคลังประสบความสำเร็จในการจดทะเบียนพันธบัตรเพื่อความยั่งยืน (Sustainability Bond) ในตลาดหลักทรัพย์ลักเซมเบิร์กเป็นครั้งแรกของประเทศไทย
รมว.คลัง และ ผอ.สบน. ร่วมพิธีลั่นระฆังออนไลน์ ในโอกาสที่พันธบัตรเพื่อความยั่งยืนที่ออกโดยกระทรวงการคลังได้รับการจดทะเบียนใน Luxembourg Green Exchange (LGX) ของตลาดหลักทรัพย์ลักเซมเบิร์ก ในวันที่ 28 เมษายน 2564
นายอาคม เติมพิทยาไพสิฐ รัฐมนตรีว่าการกระทรวงการคลัง และนางแพตริเซีย มงคลวนิช ผู้อำนวยการสำนักงานบริหารหนี้สาธารณะ เข้าร่วมพิธีลั่นระฆังออนไลน์ (Virtual Bell Ringing Ceremony) ในโอกาสที่พันธบัตรเพื่อความยั่งยืน (Sustainability Bond) ที่ออกโดยกระทรวงการคลังได้รับการจดทะเบียนใน Luxembourg Green Exchange (LGX) ของตลาดหลักทรัพย์ลักเซมเบิร์ก ในวันที่ 28 เมษายน 2564 ซึ่งมีรัฐมนตรีว่าการกระทรวงการคลังของลักเซมเบิร์ก นาย Pierre Gramegna ให้เกียรติร่วมงานและแสดง ความยินดีที่พันธบัตรเพื่อความยั่งยืนของรัฐบาลไทยได้รับการจดทะเบียนใน LGX ซึ่งถือเป็นการแสดงออกถึงความตระหนักด้านสิ่งแวดล้อมของผู้ออกพันธบัตร และยังเป็นการส่งเสริมความรับผิดชอบต่อการลงทุนอย่างยั่งยืนผ่านการเปิดเผยข้อมูลตราสารอย่างครอบคลุมและเป็นมาตรฐาน
โดย LGX เป็นตลาดหลักทรัพย์สำหรับตราสารเพื่อความอย่างยั่งยืน (Sustainable Securities) ชั้นนำที่ใหญ่ที่สุดและมีจำนวนพันธบัตรสีเขียวที่มีการออกในโลกมากกว่าร้อยละ 50 ขึ้นทะเบียนอยู่ โดยการจดทะเบียนพันธบัตรรัฐบาลเพื่อความยั่งยืนใน LGX อยู่ในรูปแบบของ LuxSE Security Official List (LuxSE SOL) ซึ่งเป็นการนำเอาตราสารไปขึ้นทะเบียนไว้ในตลาดหลักทรัพย์โดยไม่มีการซื้อ-ขายแลกเปลี่ยนตราสาร โดยที่ผ่านมากระทรวงการคลังได้ดำเนินการออกพันธบัตรรัฐบาลเพื่อความยั่งยืนซึ่งสอดคล้องกับเป้าหมายการพัฒนาอย่างยั่งยืนขององค์การสหประชาชาติและการแก้ไขปัญหาจากการเปลี่ยนแปลงทางสภาพภูมิอากาศ เป็นจำนวน 100,000 ล้านบาท ในรุ่น ESGLB35DA เพื่อสนับสนุนโครงการขนส่งพลังงานสะอาดในโครงการรถไฟฟ้าสายสีส้ม ฝั่งตะวันออก และโครงการที่ช่วยฟื้นฟูเศรษฐกิจ และสังคมจากการระบาดของเชื้อไวรัสโควิด-19
ทั้งนี้ การขอจดทะเบียนพันธบัตรรัฐบาลเพื่อความยั่งยืนใน LGX ได้รับการสนับสนุนจากสำนักงานคณะกรรมการกำกับหลักทรัพย์และตลาดหลักทรัพย์ ธนาคารพัฒนาเอเชีย (Asian Development Bank: ADB) และธนาคารผู้จัดจำหน่าย เพื่อช่วยผลักดันการระดมทุนเชิงอนุรักษ์สิ่งแวดล้อมของรัฐบาลให้ออกไปสู่สากลและสร้างความเชื่อมั่นให้แก่ผู้ลงทุนให้มากยิ่งขึ้น
สำนักพัฒนาตลาดตราสารหนี้ สำนักงานบริหารหนี้สาธารณะ
โทร. 0 2271 7999 ต่อ 5806 หรือ 5817
https://fb.watch/59NudTEZMG/